रविन्द्र नायक हो तसो आशिल्लो. ताका 57 वर्सां म्हणचे नात इतली ताची तरणाटी उमेद. गांव सावय वेऱ्यां. रावतालो फोंड्यां. शिकयतालो दाबाळ. गोवा 365 चॅनलांत येवन अँकरिंग करतालो पणजे. आनी नाटकांचे प्रयोग करीत भोंवतालो गोंयभर. इतलीय धांवपळ करून लेगीत केन्नाय मेळ्ळ्यार तोंड हांसरें. हांव ताका पयलीं नाटकांनी वळखतां, मागीर गोवा365 चॅनलांत.
रविन्द्रान पत्रकारितेचें शिक्षण घेतलें ना. पत्रकार म्हुणून खंय पुराय वेळ कामय केलेंना. 3 एप्रील 2009 ह्या दिसा रामनम आशिल्ली. त्या दिसा गोवा 365 न सुरू केल्लें कोंकणी खबरांचें बुलेटीन हें पयलें सोडाच, सगळ्यांत निमणेंच कशें आयिल्लें. ताचे आदीं 2004 सावन गोंयांतलो पयलो इंग्लीश खबरांचो चॅनल हीच ताची वळख आशिल्ली. पूण तरीकय इल्ली इल्ली करून कोंकणी खबरांखातीरय गोवा365 लोक पळोवपाक लागले. आनी हाचें स्रय वता रविन्द्राक. हेरांनी काम केलेंना अशें न्हय. पूण ताचो फुडाकार वेगळोच आशिल्लो.
